Iulia Navalnaia: Țara noastră este condusă de un mincinos, un hoț și un ucigaș
Opozanta rusă Iulia Navalnaia l-a numit marți pe președintele Vladimir Putin „mincinos, hoț (și) criminal”, înainte de învestirea liderului de la Kremlin pentru un al cincilea mandat, transmite agenția AFP.
„Țara noastră este condusă de un mincinos, un hoț și un ucigaș. Dar acest lucru se va sfârși cu siguranță”, a declarat Navalnaia, văduva în exil a regretatului lider al opoziției Alexei Navalnîi, într-o înregistrare video.
Preşedintele rus Vladimir Putin depune marţi jurământul pentru încă un mandat de şase ani la Kremlin, după ce în martie a câştigat un scrutin despre care observatorii externi au declarat că a fost manipulat masiv, potrivit Agerpres.
În vârstă de 71 de ani, Putin a dominat viaţa politică din Rusia în ultimii 24 de ani şi încearcă să reconstruiască puterea şi dominaţia Moscovei asupra ţărilor vecine. Forţele armate ruse sunt implicate în prezent în invazia pe scară largă în Ucraina, începută în februarie 2022 la ordinul liderului de la Kremlin.
El a obţinut 87% din voturi în alegerile prezidenţiale din martie ce au fost marcate de acuzaţii de fraudă.
Pentru a rămâne la putere, Vladimir Putin a modificat Constituţia rusă în urmă cu câţiva ani. După încheierea mandatului în 2030, el va putea candida din nou, pentru încă un mandat ce se va încheia în 2036, atunci când liderul rus va avea 83 de ani.
În mod tradiţional în Rusia, guvernul actual demisionează după inaugurarea prezidenţială, pentru a-i permite şefului statului să formeze un nou executiv.
Potrivit unor informaţii din Duma de Stat (camera inferioară a parlamentului rus), aleşii ar putea aproba noul guvern până la 15 mai.
Observatorii politici internaţionali aşteaptă cu interes să vadă dacă ministrul de externe Serghei Lavrov (74 de ani) va fi desemnat din nou după 20 de ani petrecuţi în acest post.
Există de asemenea numeroase speculaţii despre viitorul ministrului apărării Serghei Şoigu, al cărui adjunct Timur Ivanov a fost arestat recent pentru corupţie.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank